《梦游武夷山歌》
清代·朱葵之

入闽有二愿，啖枫亭荔游武夷。宋香陈紫次第已到口，惟有升真洞天未及杖策穷厜㕒。

朅来芝城中，快览名山志。雷文瓷甋虹桥板，神仙踪迹传灵异。

精神所结梦寐形，恍偕篯铿二子同游戏。拍肩而挹袖，飞登冲祐宫。

乾鱼之祀汉腊改，尚有颜行石刻留唐宗。阳开阴合互亏蔽，纷纷涧谷团青红。

天柱一峰尤直绝，积秸仙蜕庋置从同同。西壁老鹤谁所绘，霜翎丹顶直欲抟天风。

大笑度石梁，玉女忽交臂，镜台冠石俨然存，莫是鱼家双姊妹。

云车风马恍愡游，三间精舍幽岩幽。棹歌声中山月落，隐屏我祖曾潜修。

招呼王子骞，更觅不死药，黄心木桥路断不可上，一条雪练横空落。

我闻武夷君，幔亭曾宴诸乡人。东序紫霞褥，西座红云裀。

长琴者谁谢英妃，短鼓者谁高子春。可哀一曲三千载，至今惟见长松吟风，苍苔溜雨，三十六峰交掩映。

山鬼独足行逡逡，峰回路转魂魄悸，蒲牢怒吼飞乌踆。

大梦陡然觉，披衣行咨嗟。灵景变幻一弹指，奚童却进先春茶。

戴我远游冠，著我登山屐。人生白驹过隙耳，富贵功名安足恃，老死牖下非男子。

吁嗟乎！老死牖下非男子，五岳之游从此始。

作者简介：朱葵之，字乐甫，号米梅，一号粟山，海盐人。嘉庆戊寅副贡，官景宁教谕。有《妙吉祥室诗钞》、《寿间斋吟草》。